b'\n_START_ARTICLE_\nMarjan Marinc\n_START_SECTION_\n\xc5\xbdivljenjepis\n_START_PARAGRAPH_\nMarinc je med NOB sodeloval v partizanskem gledali\xc5\xa1\xc4\x8du. Od leta 1952 do 1955 je bil re\xc5\xbeiser v novosadski operni hi\xc5\xa1i, nato do 1975 urednik zabavnih oddaj in re\xc5\xbeiser radijskih iger pri Radiu Ljubljana.\n_START_SECTION_\nLiterarno delo\n_START_PARAGRAPH_\nMarinc je \xc5\xbee med NOB napisal ve\xc4\x8d ske\xc4\x8dev s partizansko tematiko. Pozneje pa se je kot pisec posvetil radijski igri in gledali\xc5\xa1ki komediji. Izmed gledali\xc5\xa1kih del, katera so uprizarjala predvsem amaterska gledali\xc5\xa1\xc4\x8da je bila najve\xc4\x8dkrat uprizorjena komedija Poro\xc4\x8dil se bom s svojo \xc5\xbeeno (krstna predstava1960, natisnjena 1961). Med gledali\xc5\xa1kimi komedijami pa poleg \xc5\xbee omenjene Poro\xc4\x8dil se bom s svojo \xc5\xbeeno izstopajo \xc5\xa1e: Komedija o komediji, Muza na mansardi, Ljubezen v kov\xc4\x8dku._NEWLINE_Napisal je ve\xc4\x8d otro\xc5\xa1kih radijskih iger, med katerimi so bile najuspe\xc5\xa1nej\xc5\xa1e: Ma\xc4\x8dek, Mustafa, \xc5\xbdeblji\xc5\xa1ek \xc5\xa0pi\xc4\x8dek, Srebrni konj, \xc4\x8carobni svin\xc4\x8dnik, Rumeni bonboni, Pika in druge. Nekatere njegove radijske igre za otroke so izvajale tudi tuje radijske postaje. Radijska igra Krasen cirkus je iz\xc5\xa1la tudi v knjigi (1965). Med radijskimi igrami za odrasle pa so bile najbolj odmevne igre z dru\xc5\xbebenosatiri\xc4\x8dno poanto: Weekend (1963), Nedeljsko kosilo (1966), Naslovna stran (1967). Ve\xc4\x8dino radijskih iger je Marinc tudi sam re\xc5\xbeiral in v njih igral.'